Sisukord

Sissejuhatus

Õppija toimingud ÕISis

ÕISi sisselogimine ja seadete muutmine

TÜ Akadeemiline kalender

Teated

Isikuandmed

Üldandmed ja õppekoha andmed

Kontaktandmed

Dokumendid

Õppe lõpukuupäev ja õppe lõppu meeldetuletav kiri

Individuaalplaani ja atesteerimise dokumentide vaatamine ja lisamine

Õppeained

Õppeaine üldandmed ja ainekavad

Õppeaine otsingutingimused

Näiteid õppeainete otsimisest

Õppetööle registreerumine

Õppeainetele registreerumine

Õppetööle registreerumise vorm pärast ainetele registreerumist

Kontrolltöödele, eksamitele, arvestustele ja korduseksamitele registreerumine

Õppeaine õppematerjalid

Tunni- ja eksamiplaanid

Õppija tunniplaan

Õppija tunniplaani väljatrükk

Õppija tunniplaani andmete sünkroniseerimine

Struktuuriüksuse tunni- ja eksamiplaanid

Õppejõudude vastuvõtuajad

Õppetulemused

Valikud õppekavas ja õppekava täitmise jälgimine

Minu õppekava

Moodulite valimine

Bakalaureuseõpe

Magistriõpe

Stipendiumide avalduste esitamine

Sissejuhatus

ÕISi ABC eesmärk on tutvustada põgusalt tegevusi, millega te õppijana õppeinfosüsteemi (ÕISi) vahendusel kokku puutute. Juhendis on viidatud ka Tartu Ülikooli (TÜ) õppekorralduseeskirja (ÕKE, vt http://www.ut.ee/oke) punktidele, mis reguleerivad vastavaid toiminguid ÕISis.

Lisaks saate ÕISi vahendusel tehtavatest toimingutest lugeda õppijatele mõeldud ÕISi juhenditest, mida näete, kui vajutate ÕISi sisseloginuna mis tahes lehe paremal ülanurgas asuvale lingile Abi.

Tutvuge kindlasti ka ÕISi info ja abi keskkonnaga aadressil http://www.oisabi.ut.ee/oppija.

Õppija toimingud ÕISis

Õppijana saate te ÕISis:

- kasutada akadeemilist kalendrit

- lugeda teile ÕISi vahendusel saadetud teateid ja saata ise teateid teistele ÕISi kasutajatele

- uuendada enda kontaktandmeid

- tutvuda teid puudutavate dokumentidega (nt akadeemilisele puhkusele lubamise vms korraldustega)

- registreeruda õppetööle (õppeainetele, kontrolltöödele, eksamitele, arvestustele ja korduseksamitele)

- kasutada õppeainete juurde lisatud õppematerjale

- kasutada isiklikku tunniplaani ning lisada seda üle interneti sünkroniseeritava kalendrina iCal formaati toetavatesse kalendriprogrammidesse

- vaadata õppejõudude vastuvõtuaegu

- vaadata oma õppetöö tulemusi ja keskmisi hindeid

- registreerida õppekava moodulid ning jälgida õppekava täitmist

- lisada atesteerimisega seotud dokumente (doktorandid)

- esitada stipendiumide taotlemise avaldusi

- vastata tagasiside küsitlustele (õpetamise ja õppeainete hindamine ja õppekava tagasiside)

- registreeruda üliõpilastele suunatud koolitustele

- registreeruda täiendusõppeprogrammidele

- hääletada üliõpilasesinduse valimistel

- hääletada teaduskonna nõukogu üliõpilasesindajate valimistel

ÕISi sisselogimine ja seadete muutmine

Kõik õppijad (üliõpilased, külalisüliõpilased ja eksternid) saavad ÕISi kasutada alates sellest kuupäevast, mil nad ülikooli õppima on vormistatud (immatrikuleermise, eksternina sooritajaks määramise või külalisüliõpilasena õppimatuleku kuupäevast alates).

ÕISi veebiaadress on https://ois.ut.ee .

Link ÕISi sisenemiseks paikneb ka ülikooli kodulehe http://www.ut.ee ülaservas. Sisselogimiseks kasutage ülikooli arvutivõrgu keskset kasutajanime ja salasõna. Siseneda on võimalik ka ID-kaardi või Mobiil-ID abil. Oma parooli saate vahetada aadressil https://passwd.ut.ee .

Õppijana saate lisaks kasutada ka piiratud võimalustega mobiilset ÕISi aadressil m.ut.ee ja Android platvormile mõeldud TÜ õppeinfosüsteemi rakendust.

Tutvuge ka Arvutiabi juhenditega:

- Ülikooli arvutivõrgu kasutajaks saamine

- Parooli vahetamine

Joonisel 1 on kujutatud ÕISi pealeht pärast sisselogimist.

Joonis 1. Õppeinfosüsteemi pealeht

Vaikimisi on ÕISi taustavärv sinine, muuta saate seda seadete vormil. Seadete muutmiseks avage ÕISi mis tahes lehel paremal ülanurgas paiknev rippmenüü ja valige sealt Seaded (joonis 2). Saate muuta taustavärvi, kirja suurust ja vahetada ÕISi kasutamise keelt (eesti või inglise keel).

Joonis 2. Seadete muutmise lehe avamine

Akadeemiline kalender

Ülikoolis toimuva õppetöö ning õppijate edasijõudmise ajalise arvestuse ühikuks on õppeaasta, mille arvestuslikuks alguseks on 1. september ja lõpuks 31. august. Õppeaasta jaguneb kaheks 20-nädalaseks semestriks. Õppeaasta algab sügissemestril 1. septembrile lähimal esmaspäeval. Kevadsemestri algus ning semestrite lõpp määratakse kuupäevaliselt kindlaks iga õppeaasta akadeemilises kalendris, mille kinnitab rektor (ÕKE p 53).

Akadeemiline kalender on õppetöös oluliste kuupäevade ja õppenädalate jälgimiseks.

Akadeemilise kalendri vaatamiseks:

- avage ÕISi pealeht ning vajutage lingile Akadeemiline kalender või

- valige mis tahes ÕISi vormil paremal ülanurgas asuvast rippmenüüst Akadeemiline kalender

Kalendris on kirjas kõik õppetööd puudutavad olulised kuupäevad (joonis 3, p 1) ning õppenädalad (joonis 3, p 2). Käesolev kuupäev on tähistatud punase ruuduga (joonis 3, p 3).

Joonis 3. Akadeemiline kalender

Tundide juures on oluline näitaja nende toimumisaeg. ÕISis kasutatakse õppetundide toimumise määratlemisel akadeemilises kalendris fikseeritud õppenädalaid ja nädalapäevi. Järgnevas tabelis (tabel 1) on näited, kuidas tundide juurde märgitud toimumisnädalaid lugeda.

Vastavalt väljakujunenud traditsioonidele algavad loengud ja praktikumid tavaliselt paarisarvulisel tunnil (akadeemilise veerandtunniga) ja lõpevad järgmisel paarisarvulisel tunnil (nt 8.15–10.00, 10.15–12.00,12.15–14.00, 14.15–16.00).

Õppenädal

Toimumine

2

teine õppenädal

1-15

esimene kuni viieteistkümnes õppenädal

1, 3, 6

esimene, kolmas ja kuues õppenädal

1-5, 10, 12-15

esimene kuni viies, kümnes, kaheteistkümnes kuni viieteistkümnes õppenädal

Tabel 1. Õppenädalad

Teated

Ülikool teavitab ÕISi kaudu üliõpilast teda puudutavatest korraldustest (eksmatrikuleerimine, akadeemiline puhkus, õppeaja pikendamine jms). Korraldused ja teated õppetöö kohta saadetakse üliõpilase ÕISi elektronteadete postkasti ning kõigile õppija ÕISi kontaktandmetesse sisestatud e-posti aadressidele, millega ülikool loeb teate edastatuks (ÕKE p 162).

ÕISi pealehel lingile Teated (lugemata teadete korral on link rasvases kirjas) vajutamise järel avaneb elektronteadete haldamise keskkond (joonis 4), milles näete kõiki teile ÕISi vahendusel saadetud teateid (kaust Saabunud) ning saate ka ise koostada ja saata teistele ÕISi kasutajatele nende teadete postkasti ja nende kontaktandmetesse sisestatud e-posti aadressidele teateid (nupp Koosta teade). Saadetud teateid näete kaustas Saadetud. Lisaks saate lisada uusi kaustu (nupp Uus kaust) ning paigutada neisse lohistamise teel saabunud või saadetud teateid.

Joonis 4. Elektronteadete postkast

ÕISi kaudu saate automaatse teate näiteks:

- kui olete ÕISis kinnitanud, et olete tutvunud TÜs õppimist puudutavate eeskirjadega;

- kui teie kohta on ÕISis registreeritud dokument (akadeemilise puhkuse korraldus, stipendiumi määramine vms);

- kui teie õppe lõpukuupäevani on aega 28 ja 7 päeva;

- kui aines, mille kuulajate järjekorras te olete, vabanes koht;

- kui saate täitma hakata tagasiside ankeete.

ÕISi kaudu saavad teile teateid saata ka õppejõud, õppekorralduse spetsialistid ja teiega sama ainet kuulavad õppijad. Ise saate teateid saata näiteks teiega sama ainet kuulavatele õppijatele, aga ka enda teaduskonna ÕISi koordinaatoritele ja nõustajatele.

Isikuandmed

Kõik õppija isiku- ja õppetööd puudutavad andmed on kirjas õppija isikuandmetes (ÕISi pealehel link Isikuandmed). Isikuandmete vormil on lingid liikumiseks kontaktandmete, lisaandmete, üliõpilaspileti, teiega seotud dokumentide, õppetöö tulemuste, õppekavas tehtud valikute ja konto vormidele (joonis 5, p 1).

Üldandmed ja õppekoha andmed

Õppija üldandmed (joonis 5, p 2) on õppija ees- ja perekonnanimi, matriklinumber, isikukood, kodakondsus, sünniaeg, sugu, päritolu ja eelmised nimed (kui nimi on muutunud). Üldandmete vormile on teil soovi korral võimalik lisada enda pilt. Pildi lisamiseks või muutmiseks vajutage üldandmete vormil nupule Lisa/muuda pilt (joonis 5, p 3).

Õppija õppekoha andmed (joonis 5, p 4) on teaduskond või kolledž, õppeaste, õppekava, õppuri liik, õppevorm, õppekoormus, finantseerimise liik, kas hetkel õpite ja õppe lõpukuupäev.

Õppekoha andmetes näete oma juhendajate andmeid (link Juhendajad) ja lõputöö teemat (link Lõputöö teema), juhul kui need on ÕISi sisestatud. Samuti näete oma Esitatud stipendiumide avaldusi. Doktorandina on teil lisaks link Individuaalplaan ja atesteerimise dokumendid, mille kaudu saate vaadata ja esitada atesteerimisega seotud dokumente.

Joonis 5. Õppija isikuandmed

Õppekoha põhi- ja kõrvalolekud (joonis 5, p 5) tekivad vastavate alusdokumentide andmete sisestamise ja registreerimise järel. Kõik dokumendid on lingitavad, dokumendi numbri lingile vajutades näete nende sisu.

- Põhiolekute all on kirjas informatsioon õppekoha tekke, üleviimiste ja õppekoha lõppemise kohta.

- Kõrvalolekute all on kirjas informatsioon nt akadeemiliste puhkuste, välismaal õppimise, stipendiumite määramise, õpingute pikendamise vms kohta.

Kontaktandmed

Üliõpilasel on kohustus viivitamatult teavitada ÕISi kaudu ülikooli oma kontaktandmete muutusest (ÕKE p 163).

Üldandmete vormil lingile Kontaktandmed (joonis 5, p 1) vajutades avaneb teie kontaktandmete vaatamise vorm (joonis 6). Sellel näete oma ülikooli keskset kasutajatunnust ja kui on olemas, siis ka ülikooli e-posti aadressi (joonis 6, p 1) ning enda kontaktivahendite nimekirja. Olemasolevate andmete muutmiseks vajutage vastava rea lõpus nupule Muuda (joonis 6, p 2). Uute andmete lisamiseks vajutage Lisa uus real vastava kontaktivahendi või aadressi lingile (joonis 6, p 3).

Joonis 6. Kontaktandmete vorm

Dokumendid

Üldandmete vormil lingile Dokumendid (joonis 5, p 1) vajutades avaneb teie kohta vormistatud dokumentide nimekiri (joonis 7). Dokumendi sisu nägemiseks vajutage dokumendi numbri lingile.

Joonis 7. Õppija kohta vormistatud dokumendid

Õppe lõpukuupäev ja õppe lõppu meeldetuletav kiri

Kõikidel tasemeõppe üliõpilastel on nominaalne õppeaeg, mille lõppu tähistab õppe lõpukuupäev. Õppe lõpukuupäev on kirjas iga õppija õppekoha andmetes väljal Õppe lõpukuupäev (joonis 8).

Joonis 8. Õppe lõpukuupäev õppekoha andmetes

Kui õppe lõpukuupäeva saabumiseni on aega 28 ja 7 päeva, saadetakse teile aadressilt ois@ut.ee automaatne meeldetuletus õppe lõpukuupäeva saabumise kohta. Eestikeelse meeldetuletuskirja sisu on järgmine:

Tähelepanu! Teie õppe lõpukuupäev läheneb!

Tuletame Teile meelde, et Teie õppe lõpukuupäev on 31.08.2017. Juhul, kui Te enne õppe lõpukuupäeva ei jõua õpinguid lõpetada ja Te ei ole veel taotlenud õppeaja pikendamist, tuleb Teil enne lõpukuupäeva möödumist pöörduda oma teaduskonna dekanaati/kolledži õppetalitusse sellekohase avalduse esitamiseks. Avatud ülikooli riigieelarvevälisel kohal õppiva üliõpilase õpinguid pikendatakse vastavalt Teiega sõlmitud õppeteenuse osutamise lepingus olevale planeeritud õppeajale esimesel pikendusaastal ilma taotluseta korraga kuni üheks aastaks. Alates teisest pikendusaastast peab avatud ülikooli üliõpilane ise pikendust taotlema (seda juhul, kui üliõpilasel on rohkemateks pikendusaastateks õigus). Kui planeeritud õppeaeg ja nominaalne õppeaeg lepingus kattuvad, siis tuleb pikendamist avaldusega taotleda. Õpingute pikendamisega seonduva kohta loe täpsemalt siit: http://www.ut.ee/oppimine/uliopilasele/lisaoigused/pikendamine ning õppekorralduseeskirjast: http://www.ut.ee/oke

Heasoovlikult,

TÜ Õppeosakond

PS Palun ärge kasutage vastuse saatmiseks Reply käsklust. Küsimuste korral pöörduge oma teaduskonna dekanaati/kolledži õppetalitusse.

Arstiteaduskonna üliõpilastele on kirja sisu järgmine:

Tuletame Teile meelde, et Teie õppe lõpukuupäev on 31.08.2017. Küsimuste korral pöörduge oma teaduskonna dekanaati.

Individuaalplaani ja atesteerimise dokumentide vaatamine ja lisamine

Doktorandid saavad oma üldandmete vormile lisada individuaalplaane, selle lisasid ja atesteerimise aruandeid. Lisatud dokumentide vaatamiseks ja uute lisamiseks vajutage õppekoha andmete alumises osas lingile Individuaalplaan ja atesteerimise dokumendid (joonis 9).

Joonis 9. Individuaalplaanide ja atesteerimise dokumentide lisamine

Avaneb vorm (joonis 10), millel on kirjas lisatud dokumentide nimi, liik, suurus, lisaja nimi ning lisamise aeg. Uue dokumendi lisamiseks vajutage nupule Lisa uus dokument.

Joonis 10. Doktorandi individuaalse plaani vaatamise vorm

Avaneb dokumendi lisamise vorm. Uue dokumendi lisamisel määrake esmalt dokumendi liik (joonis 11, p 1). Seejärel vajutage nupule Browse (joonis 11, p 2), valige enda arvutist sobiv fail ning selle üleslaadimiseks vajutage nupule Lisa fail (joonis 11, p 3).

Joonis 11. Dokumendi lisamine

Õppeained

Õppeaine on kindla teadmiste valdkonna õpetamise, õppimise ning õpiväljundite hindamise organiseeritud ühik. Õppeaine mahtu arvestatakse õppetöö ühikutes ehk Euroopa ainepunktisüsteemi ainepunktides. Ühele ainepunktile vastab 26 tundi üliõpilase tööd.

Õppeaine üldandmed ja ainekavad

Õppeainetega seoses on oluline teada, et õppeainete info jaguneb kaheks (joonis 12).

- Õppeaine üldandmed (joonis 13) sisaldavad ainet kirjeldavat informatsiooni (eesmärgid, õpiväljundid, sisu lühikirjeldus) ja üldjuhul neid igal õppeaastal ei muudeta.

- Õppeaine ainekava (joonis 14) luuakse õppeainele igaks toimumise semestriks ning see sisaldab õppeaine konkreetse toimumisega seonduvat informatsiooni (lugege ka ÕKE p 48). Ainele registreerumine tähendab registreerumist ainekavale. Õppeainele registreerumise eelduseks on see, et õppeainele on vormistatud vastavaks õppeaastaks ja semestriks ainekava, mis on registreerimiseks avatud.

Joonis 12. Lühidalt õppeaine üldandmetes ja ainekavades sisalduvast informatsioonist

Joonis 13. Näide õppeaine üldandmetest

Joonis 14. Näide õppeaine ainekavast

Õppeaine otsingutingimused

Õppeainete otsimiseks vajutage ÕISi pealehel lingile Õppeained. Avaneb õppeainete otsingu vorm (joonis 15).

Õppeaine otsingu vormil saate otsida:

- mingi kindla struktuuriüksuse aineid (joonis 15, p 1)

- aineid, nende ainekoodi või nimetuse järgi (joonis 15, p 2)

- mingi kindla õppejõu õpetatavaid aineid (joonis 15, p 3)

- aineid, millel on mingiks kindlaks semestriks olemas ainekava (joonis 15, p 4)

- osaliselt või täielikult veebipõhiselt läbiviidavaid aineid (joonis 15, p 5)

- aineid nende õpetamise keele järgi (joonis 15, p 6)

Pidage meeles, et otsingutingimusi saate omavahel kombineerida, kuid iga täiendav tingimus, mille te õppeaine otsingu vormil määrate, kitsendab andmete hulka, mille hulgast õppeainet otsitakse. Näiteid nende otsingutingimuste kasutamisest vaadake järgmisest peatükist.

Joonis 15. Õppeainete otsinguvorm

Näiteid õppeainete otsimisest

Näide 1

Soovite leida õppeainet, millega õpetatakse itaalia keelt. Üheks tingimuseks on ka, et ainet õpetatakse 2014/2015 sügissemestril.

Sellistele tingimustele vastavate ainete leidmiseks:

- määrake struktuuriüksus, mille aineid soovite leida (joonis 12, p 1), TÜs tegeleb keeleõpetusega üldjuhul filosoofiateaduskonna keelekeskus

- kuna soovite leida mingit kindlat sõna sisaldavat aine nimetus, sisestage otsisõna väljale Nimetuse osa (joonis 12, p 2)

- määrake õppeaasta ja semester ja leidub vähemalt üks ainekava (joonis 12, p 3)

- ainete otsimiseks vajutage nupule Otsi

Joonis 16. Õppeaine otsing aine omaniku, nimetuse osa ja õpetamise semestri järgi

Eelmisel joonisel määratud otsingutingimuste järgi leitakse kõik filosoofiateaduskonna keelekeskuse 2014/2015 sügissemestril õpetatavad ained, mille nimetuses esineb itaalia (joonis 17).

Joonis 17. Otsingutingimustele vastavad õppeained

Näide 2

Soovite leida matemaatika-informaatikateaduskonna ainete hulgast 2014/2015 sügissemestril täielikult veebipõhiselt õpetatavad ained.

Sellistele tingimustele vastavate õppeainete leidmiseks:

- määrake struktuuriüksus, mille aineid soovite leida (joonis 18, p 1)

- määrake õppeaasta ja semester ja leidub vähemalt üks ainekava (joonis 18, p 3)

- määrake veebipõhine rippmenüüst Täielikult (joonis 18, p 3)

- ainete otsimiseks vajutage otsingutingimuste all nupule Otsi

Joonis 18. Õppeaine otsing aine omaniku, õpetamise semestri ja tunnuse veebipõhine järgi

Eelmisel joonisel määratud otsingutingimuste järgi leitakse kõik matemaatika-informaatikateaduskonna 2014/2015 sügissemestril täielikult veebipõhiselt õpetatavad ained (joonis 15).

Joonis 19. Otsingutingimustele vastavad õppeained

Näide 3

Soovite leida ainet selle ainekoodi järgi. Selle otsingu puhul on oluline teada, et ainekoodid luuakse ainet õpetava struktuuriüksuse tunnuskoodi alusel ning üldjuhul ainekoodi esimesed kaks tähte (neli esimest tähte kolledžite puhul) viitavad aine kuuluvusele sellele struktuuriüksusele. Järgnevas tabelis (tabel 2) on kirjas teaduskondade ja kolledžite tunnuskoodid. Näiteks aine, mille ainekood algab lühendiga OI, kuulub õigusteaduskonnale.

Teaduskonnad

Arstiteaduskond

AR

Kolledžid

TÜ Euroopa Kolledž

P2EC

Filosoofiateaduskond

FL

TÜ Narva Kolledž

P2NC

Kehakultuuriteaduskond

KK

TÜ Pärnu Kolledž

P2PC

Loodus- ja tehnoloogia-

teaduskond

LO

TÜ Viljandi Kultuuriakadeemia

P2VK

Majandusteaduskond

MJ

Matemaatika-informaatika-

teaduskond

MT

Sotsiaal- ja haridus-

teaduskond

SH

Usuteaduskond

US

Õigusteaduskond

OI

Tabel 2. Teaduskondade ja kolledžite tunnuskoodid

Vaikimisi on teaduskonna või asutuse rippmenüüs see üksus, mille õppija te olete. Ainekoodi järgi otsingut tehes on soovitav struktuuriüksus jätta määramata. Kui üksus on määramata, otsitakse ainekoodi osa kõikide ÕISis sisalduvate ainete hulgast. Kui üksus on määratud, otsitakse ainekoodi või ainekoodi osa ainult määratud üksusele kuuluvate ainete hulgast. Sisestage ainekood (joonis 20, p 2) ja kontrollige, et aine omaniku üksus oleks määramata (joonis 20, p 1). Aine otsimiseks vajutage otsingutingimuste all nupule Otsi. Leitakse ainekoodile vastav aine (joonis 21).

Joonis 20. Õppeaine otsing ainekoodi järgi

Joonis 21. Ainekoodile vastav õppeaine

Õppetööle registreerumine

Õppijana on teil ÕISis võimalik registreeruda ainetele ja seejärel nende ainete rühmadesse, kontrolltöödele, eksamitele ja korduseksamitele.

Õppeainetele registreerumine

Õppeaine läbimiseks kannab üliõpilane end ÕISis vastavas õppeaines osalejate nimekirja ehk registreerub õppeainele. Õppeainele registreerumisega väljendab üliõpilane oma soovi ja otsust see aine läbida ja ülikoolil tekib õigus hinnata selle aine läbimise tulemuslikkust (ÕKE p 63).

Ainele registreerumine tähendab registreerumist õppeaine ainekavale. Õppeainele registreerumise eelduseks on see, et õppeainele on vormistatud vastavaks õppeaastaks ja semestriks ainekava, mis on registreerumiseks avatud.

Õppeainetele registreerumiseks:

- vajutage ÕISi pealehel lingile Ainetele ja eksamitele registreerumine

- vajutage nupule Lisa aineid (joonis 22)

Joonis 22. Nupp Lisa aineid vormil Ainetele ja eksamitele registreerumine

Avaneb ainete otsingu vorm (joonis 23).

Joonis 23. Ainete otsingutingimused

- Otsinguga minu õppekava ained pakutakse teile registreerumiseks teie aasta õppekavasse kuuluvaid aineid.

- Otsinguga tunniplaani järgi on teil võimalik leida registreerumiseks aineid, mille tunnid kuuluvad mingi kindla õppekava ja aasta õppijatele vormistatud tunniplaani.

- Registreerumiseks sobivaid aineid saate otsida ka kõikide registreerimiseks avatud ainete hulgast (valik aine järgi) ning aine toimumise aja järgi (valik toimumise aja järgi).

Kui registreerumiseks sobivad ained leitud, täitke nende ees olevad märkeruudud (joonis 24, p 1). Õppeainetele või aine kuulajate järjekorda registreerumiseks vajutage nupule Registreeru valitud ainetele (joonis 24, p 2). Kui aine õpptöö on planeeritud läbi viia rühmadena, siis peate valima ainele registreerudes kohe ka sobiva rühma.

Joonis 24. Ainetele registreerumine

Õppetööle registreerumise vorm pärast ainetele registreerumist

Kui te ei ole valitud semestril ühelegi ainele registreerunud, on teie õppetööle registreerumise vormil tekst: Te ei ole registreeritud ühelgi ainele (vt joonis 22). Pärast ainetele registreerumist tekib vormile nimekiri õppeainetest, millele olete registreerunud (joonis 25, p 1) ning mille kuulajate järjekorras te olete (joonis 25, p 2). Lehe alumises servas näidatakse vaikimisi teie käesoleva nädala tunniplaani (joonis 25, p 3). Tunniplaanis näidatakse ainult nende ainete tunde, millele olete registreerunud. Tunniplaanist lugege täpsemalt peatükist "Õppija tunniplaan".

1. Ainete nimekirja järele kuvatakse mitmele ainele ja mis mahus te olete registreerunud (ei sisalda nende ainete mahtu, mille kuulajate järjekorras te olete).

2. Kui vajutate veerus Ainekood ainekoodi lingile, avaneb aine üldandmete väljatrükk.

3. Veerg Aine nimetus sisaldab lisaks aine nimetusele infot aine kogumahu, aine osa ja selle mahu ning õppevormi kohta. Kui vajutate aine nimetuse lingile, avaneb aine üldandmete vaatamise vorm, millelt omakorda saate liikuda selle ainekava vaatamise vormile, millele olete registreerunud.

4. Kui ÕISis on aine ainekavasse lisatud aine kodulehekülje veebiaadress ning õppematerjalid, on aine nimetuse veerus näha nupud, millele vajutades veebilehed ja materjalid avanevad. Kui ainele ei ole õppematerjale ja veebilehe aadresse lisatud, puuduvad ka vastavad nupud. Õppematerjalidest lugege täpsemalt peatükist "Õppeaine õppematerjalid".

5. Veerus Muu info on kirjas, millise kuupäevani on võimalik registreerumist ainele tühistada. Kui registreeringu tühistamise periood on aktiivne, on seal link Tühista registreering. Nendel ainetel, mille kuulajate järjekorras te olete, on veerus Muu info lingid Lahku järjekorrast ja Registreeru ainele (tekib siis, kui järjekord on teieni jõudnud). Muu info veerus on ka info aine kontrolltööde, eksamite, arvestuste ja korduseksamite kohta ning lingid nendele registreerumiseks.

6. Veergu Tulemus kuvatakse tulemus, mille te aines saate.

Joonis 25. Õppetööle registreerumise vorm pärast ainetele registreerumist

Kontrolltöödele, eksamitele, arvestustele ja korduseksamitele registreerumine

Õppeainele registreerumisel võtab üliõpilane endale kohustuse läbida õppeaine toimumise semestril vastavas õppeaines õpiväljundite lõpphindamine, st eksam või arvestus (edaspidi: eksam). Üliõpilane lubatakse eksamile, kui ta on registreerunud õppeainele ja täitnud kõik ainekavas eksamile lubamiseks esitatud tingimused. Eksamineerija (vastutav õppejõud või tema määratud isik) vastutab ainekavas kehtestatud eksamile lubamise tingimuste täitmise kontrolli eest (ÕKE 96).

Üliõpilasel on võimalik õpiväljundite hindamine läbida õppeaine toimumise semestril ühel korralisel eksamil ning korralise eksami negatiivsele tulemusele sooritamisel ühel korduseksamil. Arsti-, hambaarsti- ja proviisoriõppe üliõpilasel on võimalik kohustuslikes ja valikainetes õpiväljundite hindamine läbida ühel korralisel eksamil ning korralise eksami negatiivsele tulemusele sooritamisel kahel korduseksamil (ÕKE 97).

Üliõpilasel on õppeaine toimumise semestril võimalik valida vähemalt kahe korralise eksamiaja vahel. Õppejõul on õigus kohustada üliõpilast valima korralise eksami sooritamise aeg ning sellisel juhul toimub valiku tegemine õppeinfosüsteemis hiljemalt kolm päeva enne eksami toimumist; õppeaines, millel on üle 60 registreerunu, hiljemalt kolm päeva enne esimese eksami toimumist. Kui üliõpilane soovib teha korduseksamit, on korduseksamile registreerumine kohustuslik. Korduseksamile registreerumine lõpeb üks päev enne korduseksami toimumist (ÕKE 98).

Kontrolltöödele, eksamitele, arvestustele ja korduseksamitele registreerumine toimub Ainetele ja eksamitele registreerumise vormil. Sellel vormil on info ka informatiivsete (registreerumist ei toimu) kontrolltööde, eksamite ja arvestuste toimumiste kohta.

Joonis 26. Kontrolltööd, eksamid, arvestused ja korduseksamid

Joonis 27. Kontrolltööde, eksamite, arvestuste ja korduseksamite info Ainetele ja eksamitele registreerumise vormil

Registreerumisega kontrolltöödele, eksamitele, arvestustele ja korduseksamitele registreerumiseks vajutage lingile Registreeru kontrolltööle, Registreeru eksamile või Registreeru korduseksamile. Avaneb toimumise valiku vorm (joonis 28). Registreerumiseks valige rippmenüüst sobiv toimumine ja vajutage nupule Salvesta.

Joonis 28. Eksamile registreerumine

Õppeaine õppematerjalid

ÕISi kaudu on õppejõududel võimalik lisada aine juurde õppematerjale. Lingi õppematerjalide vormile liikumiseks leiate õppeaine üldandmete ja ainekava vaatamise vormidelt (joonis 29 a).

Joonis 29 a. Õppematerjalide link ainekava andmetes

Kui te olete ainele registreerunud, siis on õppetööle registreerumise vormil vastava aine juures kaustakujuline nupp õppematerjalide vaatamise vormile liikumiseks (joonis 29 b). Nupp on olemas vaid juhul, kui sellele ainele on ÕISi õppematerjalid lisatud.

Joonis 29 b. Kaustakujuline nupp õppematerjalide vormile liikumiseks

Kui vajutate lingile Õppematerjalide vaatamine või kaustakujulisele nupule, avaneb aine õppematerjalide vorm (joonis 30), mis võib sisaldada õppematerjalide kaustu, eri formaadis faile ning viitasid internetilehekülgedele.

Avamiseks vajutage õppematerjali nimetuse lingile. Kui soovite materjali alla laadida ilma seda avamata, vajutage nimetuse lingil paremale hiireklahvile, valige avanenud menüüst käsklus Save Link As (kui kasutate Mozilla Firefoxi) või Save Target As (kui kasutate Internet Explorerit), valige oma arvutis koht, kuhu materjal salvestada ning salvestage see.

Joonis 30. Õppematerjalide vaatamise vorm

Tunni- ja eksamiplaanid

Tunniplaan ja eksamiplaan on ühistel alustel kokku pandud tundide hulk. ÕISis jagunevad tunni- ja eksamiplaanid kaheks.

- Õppija tunniplaan koosneb nende õppeainete kõikidest tundidest, millele õppija on registreerunud.

- Struktuuriüksuse tunni- ja eksamiplaanid koostatakse eri õppekavadel õppijatele aastate kaupa igaks semestriks (avatud ülikoolis igaks õppesessiooniks). Ainetele registreerumisel pakutakse õppijale vaikimisi võimalust otsida aineid registreerumiseks struktuuriüksuste tunniplaanide järgi.

Õppija tunniplaan

Enda kui õppija tunniplaani vaatamiseks vajutage ÕISi pealehel lingile Minu tunniplaan. Seda sama plaani näete ka oma õppetööle registreerumise vormi alaservas.

1. Tunniplaani päises näidatakse, millise semestri tunniplaaniga on tegemist (joonis 31, p 1). Vaikimisi näidatakse käesolevat semestrit. Vajadusel saate seda perioodi rippmenüüst muuta.

2. Vaikimisi näidatakse tunniplaanis kõiki teie ainete tunde. Märkeruudu Näita ka konsultatsioone, eksameid/arvestusi, korduseksameid tühjendamise järel näidatakse plaanis ainult õppetunde (loeng, seminar, praktikum, kollokvium, individuaaltund, e-õpe, praktika). Vormil on ka kirjas, milliseid tunde plaanis näidatakse (joonis 31, p 2).

3. Õppenädalate vahel liikumiseks on rippmenüü ja nooled (joonis 31, p 3). Semestri kõikide tundide vaatamiseks valige rippmenüüst Kogu semester. Algseisu saate taastada, kui vajutate lingile hetkel on /õppenädala number akadeemilises kalendris/ nädal - /kuupäevad/.

4. Plaanis paiknevad tunnid vastavalt nende toimumisaegadele. Ajaliselt kattuvad tunnid kuvatakse punaselt (joonis 31, p 4).

5. Tunni kohta näidatakse järgnevat infot: ainekood, aine nimetus ja tunni liik (joonis 31, p 5). Ainekoodile vajutades avaneb aine üldandmete väljatrükk, aine nimetusele vajutades avanevad aine üldandmed, millelt omakorda saate liikuda sobiva ainekava andmetele.

6. Kui liigute kursoriga tunni andmetele, avaneb inforuut (joonis 31, p 6), millel näete tunni toimumise kohta; tunniga seotud õppejõudude nimesid; tunni juurde lisatud märkuseid; kontrolltööde, eksamite, arvestuste ja korduseksamite alternatiivseid toimumisaegu ning kontrolltööle, eksamile, arvestustele ja korduseksamile registreeruja nime ning registreerumisaega.

7. Iga TÜ hoones toimuva tunni juures on ka viide selle asukohale kaardil. Asukoha nägemiseks kaardil vajutage maakera-kujulisele ikoonile (joonis 31, p 7).

Joonis 31. Õppija tunniplaan

Õppija tunniplaani väljatrükk

Tunniplaanist väljatrüki saamiseks on kolm erinevat võimalust.

1. Vajutage ÕISi pealehel Minu tunniplaan juures sobiva väljatrüki formaadi (HTML või PDF) lingile.

2. Valige oma tunniplaani vormil lehe vasakult ülaservast väljatrükile sobiv formaat (HTML, PDF, RTF) ja vajutage nupule Väljund.

3. Vajutage oma õppetööle registreerumise vormil Trüki juures sobiva väljatrüki formaadi (HTML või PDF) lingile.

Näidisel (joonis 32) on kujutatud PDF formaadis väljatrükki. Tunnid on väljatrükil järjestatud toimumisaja järgi. Väljatrüki päises on täpsustavalt kirjas, millist liiki tunde väljatrükil näidatakse. Väljatrükil on ka lingid nädalaplaani ning eelnevate ja järgnevate semestri- ja nädalaplaanide vaatamiseks. Käesoleva semestri või käesoleva õppenädala vaatamiseks on vastavalt lingid Vaata /õppeaasta number semestri nimetus/ semestri plaani ja Vaata /õppenädala number akadeemilises kalendris/ nädala /(kuupäevad)/ plaani.

Joonis 32. Tunniplaani väljatrükk

Õppija tunniplaani andmete sünkroniseerimine

Oma tunniplaani vaatamise vormil lingile telli kalender (joonis 33) vajutades genereeritakse link, mis võimaldab tunniplaani üle interneti sünkroniseeritava kalendrina iCal formaati toetavatesse kalendriprogrammidesse (Microsoft Outlook, Thunderbird Lightning, MacOSX iCal, Google Calendar vms) lisada.

Lingi kasutamisel kajastuvad ÕISi tunniplaanides tehtud muudatused kalenderprogrammis automaatselt.

Iga uue kalendri tellimisega muutub eelmine URL kehtetuks.

Joonis 33. Õppija tunniplaani andmete sünkroniseerimine

Struktuuriüksuse tunni- ja eksamiplaanid

Struktuuriüksuse tunni- ja eksamiplaanid koostatakse eri õppekavadel õppijatele aastate kaupa igaks semestriks (avatud ülikoolis igaks õppesessiooniks). Nende tunniplaanide vaatamiseks vajutage ÕISi pealehel lingile Tunniplaanid/eksamiplaanid.

Avaneb vorm Õppeaine tunnid tunniplaani järgi (joonis 34). Määrake struktuuriüksus, mille tunniplaane soovite leida. Tunniplaan rippmenüüsse kuvatakse nimekiri kõikidest määratud struktuuriüksusele kuuluvatest tunniplaanidest (joonis 34).

Otsi rippmenüüst saate määrata ka eksamiplaani järgi, sellisel juhul avaneb vorm Õppeaine tunnid eksamiplaani järgi ning saate otsida struktuuriüksustele kuuluvaid eksamiplaane.

Joonis 34. Struktuuriüksuse tunniplaanid

Tunni- või eksamiplaanis olevate tundide nägemiseks määrake rippmenüüst sobiv plaan ja vajutage Otsi. Kuvatakse nimekiri kõikidest tunni- või eksamiplaanis sisalduvatest tundidest (joonis 35).

Joonis 35. Nimekiri tunniplaanis sisalduvatest tundidest

Määratud tunniplaani on võimalik vaadata õppenädalate kaupa kalendris. Nii saate ka hea ülevaate, milline hakkab teie isiklik tunniplaan olema, kui selles olevatele ainetele registreeruda (ainetele registreerumisel valik tunniplaani järgi).

Tunniplaani vaatamiseks kalendris vajutage linki Kalender (joonis 36).

Joonis 36. Tunniplaani vaatamine kalendris

Avaneb tunniplaani kalendrivaade (joonis 37). Rippmenüüst saate valida sobiva õppenädala.

Joonis 37. Detailse otsingu vorm

Tunni- ja eksamiplaanist väljatrüki tegemiseks vajutage sobiva väljatrüki formaadi (HTML või PDF) lingile (joonis 38).

Joonis 38. Struktuuriüksuse tunniplaanist väljatrüki tegemine

Õppejõudude vastuvõtuajad

Õppejõudude vastuvõtuaegade vaatamiseks vajutage ÕISi pealehel lingile Õppejõudude vastuvõtuajad, avaneb õppejõu vastuvõtuaegade otsinguvorm (joonis 39).

Joonis 39. Õppejõu vastuvõtuaegade otsinguvorm

Mingi kindla õppejõu vastuvõtuaja otsimiseks vajutage väljal Õppejõud nupule Otsi (joonis 40).

Joonis 40. Õppejõu vastuvõtuaja otsing õppejõu nime järgi

Avaneb isiku otsingu vorm. Isiku otsimiseks sisestage väljadele Eesnime algus ja/või Perekonnanime algus isiku nime osad ja vajutage nupule Otsi isikud. Nimekirjast sobiva isiku valimiseks vajutage tema ees- või perekonnanime lingile. Valitud isiku nimi ilmub vormil Õppejõu vastuvõtuaeg väljale Õppejõud (joonis 41, p 1). Määrake sobiv õppeaasta ja semester (joonis 41, p 2). Vastuvõtuaja otsimiseks vajutage nupule Otsi.

Joonis 41. Õppejõu vastuvõtuaja otsimine

Kui valitud õppejõul on määratud õppeaastal ja semestril vastuvõtuaeg, näidatakse selle toimumise aega ja kohta (joonis 42).

Joonis 42. Õppejõu vastuvõtuaeg

Võite otsida ka kõiki mingi struktuuriüksuse õppejõudude vastuvõtuaegu. Selleks määrake sobiv üksus (joonis 43, p 1), õppeaasta ja semester (joonis 43, p 2) ning vajutage nuppu Otsi.

Joonis 43. Mingi struktuuriüksuse õppejõudude vastuvõtuaegade otsimine

Õppetulemused

Õppetulemuste vaatamiseks vajutage ÕISi pealehel lingile Üliõpilase edasijõudmine, avaneb teie õppetöö tulemuste vorm (joonis 44). Vormilt saate vaatama minna ka oma registreeringuid ainetele, selleks vajutage nupule Õppija registreeringud ainetele (joonis 44, p 1).

Kõik õppetöö tulemused on esitatud õppekohtade kaupa (joonis 44, p 2). Kui teil on mitu õppekohta, siis saate rippmenüüst valida sobiva õppekoha ning vaadata selle tulemusi. Saate vaadata ka kõiki õppetulemusi ühes vaates, selleks on nupp Näita kõiki tulemusi.

Kui vajutate nupule Inglise keeles (joonis 44, p 3), muutub õppetulemuste vormil sisalduv informatsioon ingliskeelseks.

Tulemuste kohta on esitatud järgmised andmed: järjekorranumber, nimetus, maht, tulemus kuupäev, hinne, õppejõud ja protokolli number (joonis 44, p 4). Veeru pealkirjadele vajutades saate kirjete järjekorda muuta.

Õppetöö tulemuste vormil esitatakse ka õppetöö tulemuste keskmised hinded (joonis 44, p 5) ning käesoleva semestri kontrolltööde eest saadud tulemused (joonis 44, p 6), kui need on ÕISi sisestatud. Doktorantidele esitatakse sellel vormil ka atesteerimise tulemused.

Joonis 44. Õppetulemuste vaatamise vorm

Õppetöö eest saadud tulemusi näete ka enda Ainetele ja eksamitel registreerimise vormil vastava aine juures veerus Tulemus (joonis 45 p 1). Kontrolltööde eest saadud tulemused esitatakse veerus Muu info (joonis 45 p 2).

Joonis 45. Õppetulemused Ainetele ja eksamitele registreerumise vormil

Valikud õppekavas ja õppekava täitmise jälgimine

Õppekava valikute vormil on õppijal võimalik vaadata oma õppetulemusi õppekava kontekstis ning valida mooduleid oma aasta õppekavast ja kõrvaleriala tarvis teistest aasta õppekavadest.

ÕISi kaudu saavad õppekava mooduleid ise valida bakalaureuse- ja magistriõppekava üliõpilased. Vajadusel saavad seda teha õppija eest õppekorraldusega tegelevad töötajad. Teiste õppeastmete korral saavad valikuid teha ainult töötajad. Ka kohustuslikuks määratud moodulid tuleb ÕISis kinnitada.

Õppija valikuid õppekavas näeb ka õppija mingi õppekoha andmetesse lisatud juhendaja.

Minu õppekava

Õppekava, mille järgi te õpite ning selles sisalduvate moodulite ja õppeainete nägemiseks:

- avage ÕISi pealeht ja vajutage sellel lingile Isikuandmed

- avanenud vormi ülaservas vajutage lingile Üliõpilase valikud õppekavas

- avanenud vormil vajutage aasta õppekava lingile (joonis 46)

Joonis 46. Aasta õppekava vaatamine

Õppekava täitmise jälgimiseks vajutage vormil Üliõpilase valikud õppekavas nuppu Õppetöö tulemused õppekava kontekstis (vt joonis 46). Selleks, et kõik õppija õppetulemused kuvataks õppekava kontekstis n-ö õigesse kohta, peavad valikud õppekavas olema tehtud:

- rakenduskõrgharidusõppes, magistriõppes, doktoriõppes ja bakalaureuseõppes kuni 2010/2011 õppekava versiooni järgi õppijatel peavad olema registreeritud kohustuslikud ja valikulised moodulid ning valikained.

- bakalaureuseõppes alates 2011/2012 õppekava versiooni järgi õppijatel peavad olema valitud peaeriala, peaeriala suurendamine, kõrvaleriala, lisaks valitavad moodulid.

Moodulite valimine

Bakalaureuseõppe üliõpilasel tuleb hiljemalt esimese semestri lõpuks valida õppeinfosüsteemis kõik peaeriala moodulid (kaks alusmoodulit, üks suuna- ja üks erialamoodul ning valikmoodul). Hiljemalt teise õppeaasta kevadsemestri lõpuks tuleb valida kõik õppekava täitmiseks vajalikud moodulid (ÕKE p 61) .

Magistri- ja doktoriõppe üliõpilasel tuleb hiljemalt esimese semestri lõpuks valida õppeinfosüsteemis kõik õppekava läbimiseks vajalikud moodulid, kui õppekavas on valitavad moodulid (ÕKE p 62).

Bakalaureuseõpe

Moodulite valimist alustage peaeriala valimisega. Selleks vajutage vormi Üliõpilase valikud õppekavas alaservas nupule Vali peaeriala (joonis 47).

Joonis 47. Valikud õppekavas - bakalaureuseõpe

Mooduli valimiseks täitke mooduli ees olev märkeruut (joonis 48 p 1) või vajutage mooduli nimetusel. Valiku tühistamiseks tühjendage mooduli ees olev märkeruut või vajutage mooduli nimetusel. Valitud moodulid kuvatakse paremal olevasse aknasse (joonis 48 p 2). Õppekava valikute kinnitamiseks vajutage vormi üla- või alaservas nupule Salvesta (joonis 48 p 3). Lugege lisaks moodulite valimise juhendit bakalaureuseõppele.

Joonis 48. Õppekava valiku vorm

Magistriõpe

Moodulite valimiseks vajutage vormi Üliõpilase valikud õppekavas alaservas nupule Muuda valikuid (joonis 49).

Joonis 49. Valikud õppekavas - magistriõpe

Kui õppekavasse kuulub valitavaid mooduleid, siis valige need rippmenüüst (joonis 50, p 1). Kohustuslikud moodulid on vaikimisi valitud. Õppekava valikute kinnitamiseks vajutage nupule Salvesta (joonis 50, p 2). Lugege lisaks magistriõppele mõeldus moodulite valimise juhendit.

Joonis 50. Moodulite valimine magistriõppes

Stipendiumide avalduste esitamine

Stipendiumide avalduste esitamiseks vajutage ÕISi pealehel linki Stipendiumid. Avaneb avalduste esitamise vorm (joonis 51). Stipendiumide taotlemise tingimustega saate tutvuda õppijate kodulehel. Avalduse esitamiseks täitke märkeruut stipendiumi liigi juures, mida soovite taotleda (joonis 51 p 1) ja vajutage nuppu Esita avaldus (joonis 51 p 2).

Joonis 51. Stipendiumide avalduste esitamise vorm

Esitatud avalduste vaatamiseks vajutage linki Esitatud avaldused stipendiumide vormil või linki Esitatud stipendiumi/õppetoetuse avaldused oma õppekoha andmetes. Avaneb esitatud avalduste vaatamise vorm (joonis 52).

Joonis 52. Esitatud stipendiumide avaldused